prof. PhDr. Gabriela Petrová, CSc., Katedra pedagogiky PF UKF v Nitre

OPONENTSKÝ POSUDOK

**habilitačnej práce PaedDr. Simonety Babiakovej, PhD. na tému: Autoevalvácia školy a učiteľa**

**Rozsah a štruktúra habilitačnej práce:**

Habilitačná práca PaedDr. Simonety Babiakovej, PhD.je spracovaná na 162 stranách a doplnená je bohatými bibliografickými prameňmi (18 s.) a 8 prílohami na takmer 50 stranách. Pri hodnotení štruktúry možno konštatovať, že práca je prehľadná, jednotlivé kapitoly sú proporčne vyvážené a logicky na seba nadväzujú. Súčasťou práce je abstrakt, predhovor, obsah, zoznam schém a tabuliek prezentovaných v práci, úvod, štyri hlavné kapitoly a záver.

**Aktuálnosť zvolenej témy:**

Je nesporné, že kvalita rezonuje v súčasnosti vo všetkých oblastiach spoločenského života. Z ekonomického prostredia sa preniesla aj do iných oblastí, vrátane prostredia školy a preto sa jej opodstatnene venuje čoraz väčšia pozornosť tak u nás, ako aj v zahraničí. Habilitantka sa vo svojej práci pokúsila analyzovať vybrané problémy autoevalvácie školy a učiteľa v súvislosti s riadením kvality slovenských základných škôl, ale aj načrtnúť isté návrhy na riešenie predmetnej problematiky, a to na základe viacerých vlastných empirických zistení. Z uvedených dôvodov je habilitačná práca vkladom do vedeckého poznania pedagogických disciplín - školský manažment a pedeutológia, ale inšpirujúce a prínosné sú aj viaceré zistenia v oblasti plánovania a projektovania autoevalvácie školy a učiteľa pre edukačnú prax.

**Posúdenie štruktúry habilitačnej práce:**

Obsah práce autorka osnovala okrem úvodu a záveru do štyroch kapitol a ich následných subkapitol, ktoré majú logickú skladbu a vnútornú dynamiku. Môžem konštatovať, že práca je koncentrovaná, v súlade s témou habilitačnej práce, na autoevalváciu školy a učiteľa, jej stav a perspektívy v meniacej sa slovenskej pedagogickej realite. Prvé tri kapitoly sa venujú teoreticko‐empirickej analýze problematiky a štvrtá je samostatnou výskumnou kapitolou, v ktorej autorka prezentuje výsledky výskumu vnímania významu autoevalvácie učiteľmi základných škôl a študentmi pred vstupom do profesie.

**Posúdenie odbornej úrovne habilitačnej práce podľa jednotlivých častí:**

Habilitantka už úvode práce uviedla nielen motívy, ktoré ju viedli venovať sa uvedenej problematike (u nás sa doposiaľ tejto téme nevenovala dostatočná pozornosť a výskumy v tejto oblasti prakticky neexistujú, alebo sú len súčasťou iných výskumov), ale stanovila si aj cieľ habilitačnej práce, ktorým je „vertikálne orientovaná teoretická analýza problematiky autoevalvácie školy a učiteľa a interpretácia viacerých empirických zistení autorky, týkajúcich sa predmetnej problematiky“ a zdôvodnila potrebu i nutnosť riešenia tejto témy.

*Prvá kapitola* (*Evalvácia a autoevalvácia z pohľadu pedagogickej teórie*) poskytuje teoretickú analýzu kľúčových pojmov: hodnotenie, evalvácia a autoevalvácia, na základe dostupnej, relevantnej, domácej i zahraničnej literatúry. Samotný pojem evalvácia je vysvetľovaný z viacerých aspektov a vo viacerých významoch (teoretický prístup, metodológia, proces, pedagogická disciplína), chýba mi však kriticko-hodnotiace stanovisko autorky. Následne habilitantka prezentuje niektoré zahraničné modely evalvácie školy, pričom vychádza z TQM (Total quality managment), ale veľmi správne upozorňuje na rozdiely medzi ekonomickými a edukačnými determinantmi. V závere tejto kapitoly pozornosť sústreďuje aj na externú a internú evalváciu školy a jej komparáciu. Pri obhajobe by bolo vhodné uviesť zdroj schémy 1 (s.29).

Rozsiahlejšia je *druhá kapitola* *(Evalvácia a autoevalvácia školy),* v ktorej autorka zdôrazňuje genézu pojmu evalvácia v kontexte so súčasnou transformáciou slovenskej školy. Prínosom práce nesporne je, že autorka nepreberá nekriticky aplikácie technických metodík, ale pozornosť sústreďuje na množstvo premenných vplývajúcich na efektovú dimenziu kvality školy. Súčasťou tejto kapitoly sú aj skúsenosti s autoevalváciou vo vybraných krajinách Európy, z ktorých niektoré mala autorka možnosť aj osobne poznať a uskutočniť empirický prieskum problematiky. Podnetná je aj prezentácia vlastných prístupov k riešeniu skúmaného problému, pričom výstupom teoretických a empirických skúseností je autorský koncept stratégie autoevalvácie školy, tvorby cieľov, úloh, metód a nástrojov autoevalvácie školy. Zvlášť oceňujem teoretický koncept, ktorý je empiricky dokumentovaný prípadom „dobrej praxe“, a to kazuistikou školy, ktorá v rámci koncepčného európskeho projektu absolvovala modelový systém autoevalvácie založený na evalvačných subprocesoch, kde je evidentný tvorivý prínos habilitantky

*V tretej kapitole (Evalvácia a autoevalvácia učiteľa)* nadväzuje habilitantka témou autoevalvácie učiteľa, ako kľúčového subjektu edukačného procesu, na predchádzajúcu kapitolu. Autorka v tejto kapitole chápe učiteľa ako jednotlivca i profesiu v kontexte s koncepciou profesijného rozvoja a kontinuálneho vzdelávania z aspektu rozvíjajúceho sa profesionála. Žiadalo by sa mi v tomto kontexte konkrétnejšie vymedzenie učiteľskej profesie (napr. Kasáčová, Kosová), nielen všeobecná charakteristika profesie. Nestotožňujem sa s názorom autorky, že postgraduálne vzdelávanie = kontinuálne vzdelávanie (s. 97) Profesijný rozvoj učiteľa v kontexte vzdelávacej politiky a kvality školstva smeruje autorka do kapitoly „Koncept kvality učiteľa“. Súčasťou tohto konceptu sú aj reflexívne techniky, prostredníctvom ktorých je rozvoj učiteľa založený na koncepte sebarozvoja a rozvoj podporujúcich podnetoch. Pri obhajobe prosím objasniť tabuľku 12 (s.110). yslím si, že aj sebareflexia môže byť zámerná, plánovaná, systematická...Teoretickou oporou tohto prístupu je ponímanie autoevalvačných procesov podporovaných všetkými hierarchickými štruktúrami školy, ktoré smerujú ku konceptu „od nariaďovania k podnecovaniu“. V tejto časti sú tiež prezentované výsledky prieskumných sondáží habilitantky, ktoré predchádzali samotnému výskumu a boli zacielené na empirické preskúmanie plánovaného výskumného terénu.

*Štvrtá kapitola (Vnímanie významu autoevalvácie učiteľmi základných škôl a študentmi pred vstupom do profesie)* je samostatnou empirickou štúdiou orientovanou na výskum postojovučiteľov a študentov k autoevalvácii. Autorka preukázala vedeckú erudovanosť v zvolenej problematike. Základné metodologické otázky (výskumný problém a ciele  výskumu) habilitantka vymedzila v súlade s uznanou metodológiou pedagogickej vedy. Zvolenú metodiku výskumu založenú na hlavnej metóde: skúmanie postojov prostredníctvom sémantického diferenciálu možno považovať za dôkladne premyslenú a prepracovanú.

Výsledky výskumu podrobne uvádza a interpretuje a na ich základe usudzuje o postojoch učiteľov a študentov k autoevalvácii. Grafické znázornenie výsledkov výskumu, ako aj prezentácia výsledkov je prehľadná. Nie je mi celkom jasná výskumná vzorka, týkajúca sa učiteľov ostatných ZŠ. Išlo o zámerný, či náhodný výber?

V závere habilitačnej práce sa autorka vracia v stručnej, ale výstižnej forme k zhodnoteniu vlastných zistení. Využíva pritom svoj poznatkový potenciál o problematike, metodologickú zrelosť i interpretačné ovládanie problematiky a navrhuje odporúčania pre manažment základnej školy, pre učiteľov, pre pedagogické fakulty, ktoré zabezpečujú pregraduálnu prípravu budúcich učiteľov, pre metodicko-pedagogické centrá a učiteľov kontinuálneho vzdelávania.

**Posúdenie formálnej stránky habilitačnej práce:**

Formálnu stránku habilitačnej práce hodnotím vysoko pozitívne. Predmetná práca je napísaná v súlade s príslušnou normou ISO 690,. Možno tiež konštatovať, že práca je kultivovane štylizovaná a rešpektuje vedeckú etiku.

**Otázky a podnety pre autorku:**

1. Ako chápe autoevalváciu autorka? (autorka ponúka viacero významov rôznych vedeckých autorít, ale chýba mi jej stanovisko s.15-19 )
2. Prečo pri spracovaní informácií v autoevalvácii školy je dobré vychádzať z hermeneutickej pedagogiky?
3. Mení sa vnímanie autoevalvácie počas biodromálnej dráhy učiteľa?

**Výsledky habilitačnej práce:**

Posudzovanú habilitačnú prácu PaedDr. Simonety Babiakovej, PhD.považujem za prínosnú pre súčasnú edukačnú teóriu i prax. Habilitantka v nej analyzovala nielen autoevalváciu a jej vplyv na rozvoj kvality školy, ale zároveň prezentovala výsledky a interpretácie výskumu chápania a vnímania autoevalvácie medzi učiteľmi a študentmi učiteľstva. Ako uvádza autorka: „Pojem autoevalvácia učitelia spájajú so školou, sebakontrolou a pravdou o sebe, ale vnímajú ju skôr vo sfére nezámerného rozvoja posilňovanú vonkajšími potrebami školy. Menej ju spájajú so sebarozvojom, nemajú ju zaradenú medzi vnútornými potrebami ako predpoklad pre svoj profesijný rozvoj a následne pre pocit profesijného úspechu.“ Na rozdiel od učiteľov, študenti učiteľstva považujú autoevalváciu za ťažšiu a náročnejšiu. Ako ďalej uvádza autorka: „Rovnako ako učitelia vnímajú užitočnosť a prospešnosť autoevalvácie pre školu, čo považuje za veľmi dôležitú podmienku postupného prechodu autoevalvácie v škole od nariaďovania k podnecovaniu. K tomu je ale nevyhnutná zmena postojov učiteľov, ktorej dôsledkom bude premena nezámerných evalvačných procedúr posilňovaných vonkajšími potrebami k zámernému, plánovanému a vnútorne oceňovanému procesu autoevalvácie.“

Následne načrtla návrhy na riešenie danej problematiky a formulovala závery i odporúčania v rovine manažmentu školy, v rovine učiteľa, ale aj v rovine prípravy učiteľov, či už v pregraduálnej alebo postgraduálnej.

**Záver:**

Habilitačná práca PaedDr. Simonety Babiakovej, PhD.po obsahovej, formálnej, vedecko-metodologickej i etickej stránke spĺňa požadované kritériá kladené na tento druh práce. Na základe posúdenia predloženej habilitačnej práce, ale i na základe poznania osobnosti habilitantky, jej pedagogickej, vedecko-výskumnej a publikačnej činnosti **odporúčam**, aby jej bola po úspešnej obhajobe udelená vedecko-pedagogická **hodnosť docentky** **v študijnom odbore 1.1.5 Predškolská a elementárna pedagogika.**

V Nitre 12. 4. 2013 prof. PhDr. Gabriela Petrová, CSc.

 oponent